Meta Fuglsang (SF), 2011-04-29:
Da SF's ordfører desværre ikke kan være her i dag, vil jeg gøre rede for SF’s synspunkter til det forslag, som bliver behandlet nu.
Der er ingen tvivl om, at det forslag, der ligger her, har fokus på noget, der er meget vigtigt.
Det er noget, der er meget vigtigt, både for det enkelte barn og for fællesskabet.
En god start på livet er helt afgørende for, hvilket videre forløb man får, og det er afgørende for, hvilket samfund vi får, om de børn, der fødes, får en fornuftig start.
Der er undersøgelser, bl.a. fra SFI, der påviser den betydning, som børnehavernes kvalitet har for børns trivsel, intelligens og udvikling senere i uddannelsessystemet.
Der er ikke nogen tvivl om, at de undersøgelser, der er, påviser de fordele på både kort og lang sigt, der er ved at få den bedst mulige start.
Der er fra flere sider påpeget en forringelse af normeringerne igennem de sidste år, og jeg tror, der er en bred enighed om, at der er sket en forringelse af normeringerne og de muligheder, man derved giver børn.
Dertil kommer det aspekt, der er omkring de udsatte børn, som mangler voksenkontakt.
De vil i endnu højere grad lide under institutioner med dårlige normeringer, hvis der mangler kontakt mellem børn og voksne.
Regnestykket er jo enkelt, og det følger en helt almindelig socialpsykologisk indsigt, nemlig at jo tidligere der sættes ind, jo større chancer er der for, at børn får en god start, og at de får det godt senere.
Jo senere der sættes ind, jo større risiko er der for, at forsømte børn kommer i en fejludvikling, måske havner i kriminalitet eller i en utilsigtet dårlig social situation.
Der er også flere undersøgelser, der viser, at en større investering i uddannelse er nødvendig for at få både vækst og velstand.
Det er dermed også sagt, at den udgift, der er, de penge, der bliver brugt på daginstitutioner, ikke kun er en udgift, men også en investering i at få et fornuftigt forløb, et fornuftigt uddannelsesforløb og en fornuftig vækst, og også på den måde lægges grunden til indtægter senere.
Det, man kan undre sig over med den nuværende regering, er jo, at regeringen ikke har set den konkurrencefordel, som man har i Danmark ved at have velfungerende institutioner, og at man ikke har været parat til at bruge de tilstrækkelige ressourcer på det for at få noget fornuftigt ud af det.
I den genopretningsplan, som regeringen har gennemført, har kommunerne jo allerede været tvunget til at spare en hel del, og hvis regeringen fortsætter, som den er startet på det, kan det kun blive værre.
Jeg må sige, at regeringen og de ordførere, som repræsenterer regeringen her, ignorerer den helt åbenlyse sammenhæng, der er mellem den økonomiske mulighed, man giver kommunerne, og den mulighed, kommunerne har for at lave fornuftige daginstitutionstilbud og lave fornuftige tilbud i det hele taget.
Det, der er afgørende for SF, er, at vi kan få afdækket, hvordan normeringsforholdene egentlig er i det danske dagtilbud.
Der er meget langt mellem de sikre meldinger, vi får, om, hvordan tingene er, og vi vil støtte op om, at man prøver at få et overblik over, hvordan situationen egentlig ser ud med normeringer, og hvad det er for nogle vilkår, man har i den enkelte institution.
Når vi i SF skal tage stilling til det forslag her, er vi meget positive over for intentionerne.
Vi synes, det er rigtig vigtigt at få fokus på de ting, der er.
Vi synes, det er en vigtig debat, som vi håber kan blive rejst og kan blive styrket, når vi behandler det her forslag, også under den udvalgsbehandling, der skal være.
Men vi synes, det er vigtigt at få fokus på, hvordan forholdene er; få undersøgt, hvad det er for nogle tal, vi arbejder med; finde ud af, hvad vi kan gøre for at få de her normeringer op.
Og så skal vi finde de bedst mulige løsninger, fordi starten i daginstitutioner er fundamentet for videre uddannelse og for vækst.